b'\n_START_ARTICLE_\nKme\xc4\x8dka ohcet\n_START_PARAGRAPH_\nKme\xc4\x8dka ohcet v Bohinju je turisti\xc4\x8dno-folklorna prireditev, ki jo Turisti\xc4\x8dno dru\xc5\xa1tvo Bohinj vsako leto organizira ob koncu meseca julija. Prikazuje stare, tradicionalne \xc5\xbeivljenjske navade prebivalcev Bohinja, med katerimi imajo \xc5\xbeenitovanjski obi\xc4\x8daji \xc5\xa1e posebno mesto. Sestavljena je tudi iz ljudske igre Vasovanje.\n_START_SECTION_\nZgodovina\n_START_PARAGRAPH_\nLeta 1955 je Jo\xc5\xbee Jeraj predlagal, da bi se v Bohinju za po\xc5\xbeivitev turisti\xc4\x8dnega prometa v za\xc4\x8detku sezone organizirala prireditev, ki bi postala tradicionalna ter bi se vsako leto izvajala ob istem \xc4\x8dasu in z enakim programom. Tako so za\xc4\x8deli z organizacijo prireditve Kme\xc4\x8dka ohcet.\n_START_SECTION_\nOrganizacija neko\xc4\x8d\n_START_PARAGRAPH_\nV povorki je bilo v za\xc4\x8detku \xc5\xa1est vozov, na katere so bili vpre\xc5\xbeeni konji, ki so slu\xc5\xbeili za prevoz \xc5\xbeenina, neveste ter drugih nastopajo\xc4\x8dih v narodnih no\xc5\xa1ah. Kmetje so konje okrasili z zvon\xc4\x8dki in pisanimi trakovi, dekleta pa so okrasila vozove s cvetjem in trakovi. Poleg tega so postavljali tudi \xc5\xa1rango ter mize za svate in obiskovalce. Za hrano in pecivo so poskrbele bohinjske \xc5\xbeene ter bohinjski gostilni\xc4\x8darji. Ko je bilo vse pripravljeno, je prva povorka Kme\xc4\x8dke ohceti pri\xc4\x8dela svojo pot iz Bohinjske Bistrice proti Rib\xc4\x8devemu Lazu na prireditveni prostor Pod skalco, kjer se je odvijala \xc5\xa1ranga in ohcet z nastopi folklornih skupin. \xc5\xbde pred tem so na prireditvenem prostoru igrale godbe, pel pa je oktet iz Bohinjske Bistrice._NEWLINE_Kasneje so povorke potekale iz Stare Fu\xc5\xbeine iz pred stare kme\xc4\x8dke hi\xc5\xa1e, do Rib\xc4\x8devega Laza. Povorka je \xc5\xa1la tudi skozi preddverje cerkve Sv. Janeza Krstnika. Pohod povorke skozi preddverje cerkve, je bil kot simbol cerkvene poroke.\n_START_SECTION_\nOrganizacija danes\n_START_PARAGRAPH_\nPovorka s konji in narodnimi no\xc5\xa1ami je \xc5\xa1e danes zelo velika. Povorka svojo pot za\xc4\x8dne v Stari Fu\xc5\xbeini na nevestinem domu, na \xc5\xa1rangi v kopali\xc5\xa1\xc4\x8du, nadaljuje se do cerkve in se kon\xc4\x8da na prireditvenem prostoru Pod skalco. Na odru se zvrstijo nastopi razli\xc4\x8dnih folklornih skupin, katere odple\xc5\xa1ejo ples Nevestna, kjer dekle na glavi nosi poga\xc4\x8do, ki jo potem razdeli med svate. S tem dejanjem se za\xc4\x8dne ohcet z glasbo in plesom._NEWLINE_Na teh prireditvah je veliko manj ljudi kot jih je bilo v\xc4\x8dasih, k temu pripomore raztresenost celotnega dogajanja ter potek prireditve v doma\xc4\x8dem nare\xc4\x8dju.\n_START_SECTION_\nVasovanje\n_START_PARAGRAPH_\nVasovanje je ljudska igra z dolgoletno tradicijo in ima pomembno vlogo pri prireditvi Kme\xc4\x8dka ohcet. Igra Vasovanje prikazuje preproste kme\xc4\x8dke ljudi, ki se po kon\xc4\x8danem delu radi poveselijo in ob opazovanju mladih deklet in fantov obujajo spomine na svojo mladost. V zgodbi se obujajo stare navade, kako so fantje pono\xc4\x8di trkali dekletom na okna. Velikokrat se je zgodilo, da je namesto dekleta okno odprla mati in polila fanta z vodo, zgodilo pa se je tudi, da dekle okna sploh ni hotelo odpreti. Le redkim fantom se je zgodilo, da jim je dekle v znak ljubezni odprlo okno in pri\xc5\xbegalo cigaro ter pripelo nagelj.'